Europa-Parlamentets beslutning

med bemærkningerne til afgørelsen om decharge for gennemførelsen af Det Europæiske Kul- og Stålfællesskabs (EKSF) budget for regnskabsåret 2001

EUROPA-PARLAMENTET,

der henviser til EKSF-traktatens artikel 78 g og 97,

der henviser til protokollen om de finansielle konsekvenser af udløbet af EKSF-traktaten og om Kul- og Stålforskningsfonden, som blev vedtaget i Nice den 26. februar 2001 og er knyttet som bilag til traktaten om oprettelse af Det Europæiske Fællesskab(1),

der henviser til artikel 89, stk. 7, i finansforordningen af 21. december 1977(2) og artikel 147, stk. 1, i finansforordningen af 25. juni 2002(3), hvorefter alle Fællesskabets institutioner træffer "alle egnede foranstaltninger til at efterkomme bemærkningerne i Europa-Parlamentets afgørelse om decharge",

der henviser til Kommissionens økonomiske beretning for EKSF for regnskabsåret 2001(4), som er udgivet af Kommissionens Generaldirektorat for Økonomiske og Finansielle Anliggender (Tjenesten for Finansielle Operationer),

der henviser til Revisionsrettens beretning om Det Europæiske Kul- og Stålfællesskabs årsregnskab pr. 31. december 2001(5),

der henviser til Revisionsrettens årsberetning om EKSF for regnskabsåret 2001 (herunder revisionserklæringen vedrørende EKSF) med Kommissionens svar (C5-0556/2002)(6),

der henviser til den fælles erklæring fra Rådet, Parlamentet og Kommissionen vedrørende ordninger til afløsning af EKSF vedtaget den 21. november 2001 i forbindelse med trepartsmødet om budgettet (Rådet)(7),

der henviser til Rådets henstilling af 7. marts 2003 (C5-0087/2003),

der henviser til resolutioner vedtaget af Rådet og repræsentanterne for medlemsstaternes regeringer, forsamlet i Rådet den 20. juli 1998 og 21. juni 1999(8) om udløbet af traktaten om oprettelse af Det Europæiske Kul- og Stålfællesskab,

der henviser til afgørelsen truffet af repræsentanterne for medlemsstaternes regeringer, forsamlet i Rådet den 27. februar 2002, om de finansielle konsekvenser af udløbet af EKSF-traktaten og om Kul- og Stålforskningsfonden(9) med henblik på at forvalte "EKSF under afvikling", indtil Nice-traktaten træder i kraft, og til de erklæringer, Kommissionen og repræsentanterne for medlemsstaternes regeringer, forsamlet i Rådet, har afgivet herom(10),

der henviser til Rådets beslutning af 1. februar 2003 om fastsættelse af de nødvendige bestemmelser til gennemførelse af den protokol, der er knyttet til traktaten om oprettelse af Det Europæiske fællesskab, om de finansielle konsekvenser af udløbet af EKSF-traktaten og om Kul- og Stålforskningsfonden(11),

der henviser til Rådets beslutning af 1. februar 2003(12) om fastsættelse af de flerårige finansielle retningslinjer for forvaltningen af aktiverne i EKSF under afvikling og, når afviklingen er afsluttet, af Kul- og Stålforskningsfondens aktiver,

der henviser til Rådets beslutning af 1. februar 2003 om fastsættelse af de flerårige tekniske retningslinjer for Kul- og Stålforskningsfondens forskningsprogram(13),

der henviser til Kommissionens meddelelse til Rådet, Europa-Parlamentet, Det Rådgivende Udvalg for EKSF, Det Økonomiske og Sociale Udvalg og Regionsudvalget om udløbet af EKSF-traktaten: Finansielle aktiviteter efter 2002 (KOM(2000) 518),

der henviser til Kommissionens rapport af 3. februar 2003 om opfølgning af betænkningen om decharge for gennemførelsen af EKSF's budget for regnskabsåret 2000,

der henviser til forretningsordenens artikel 93, 93a og bilag V,

der henviser til betænkning fra Budgetkontroludvalget (A5-0068/2003),

A. der henviser til, at EKSF på baggrund af EKSF-traktatens udløb siden 1997 er ophørt med at tildele nye lån på basis af lånte midler, og hverken i 2000 eller 2001 har engageret sig i udlånsvirksomhed, selv om de udestående lån pr. 31. december 2001 beløb sig til 1150 mio. EUR af lånte midler og 117 mio. EUR af egne midler,

B. der henviser til, at EKSF i 2001 fortsatte med at finansiere forskning og omskoling af arbejdstagere med yderligere henholdsvis 77 mio. EUR og 80 mio. EUR fra aktionsbudgettet og med en yderligere forpligtelse på 27 mio. EUR til Rechar-programmet for sociale foranstaltninger inden for kulindustrien,

C. der henviser til, at Kommissionen siden 1. januar 1998 har fastsat EKSF-afgiften på kul og stål, der indtil da var en af de vigtigste indtægtskilder for EKSF-budgettet, til 0 %,

D. der henviser til, at de vigtigste indtægtskilder for EKSF nu er nettosaldoen i forbindelse med forvaltningen af de forskellige hensættelser og reserver og bortfald af forpligtelser, der ikke er blevet gennemført,

E. der henviser til, at EKSF's balance, der har været faldende siden 1997, er faldet med 684 mio. EUR i forhold til 2000, og at tilgodehavender i kreditinstitutter og hos kunder udgør 48,2 % af den samlede aktivmasse,

F. der henviser til, at nettotab på finansielle transaktioner er faldet fra 24 mio. EUR til 12 mio. EUR, at renteindtægterne er faldet fra 249 mio. EUR til 215 mio. EUR, at indtægterne fra finansielle transaktioner er faldet fra 26 mio. EUR til 19 mio. EUR, og at indtægterne i forbindelse med EKSF's aktionsbudget er faldet fra 75 mio. EUR til 65 mio. EUR,

G. der henviser til, at ikke-afviklede lån, som ikke var dækket af en medlemsstats garanti, kunne dækkes op til 100 % af reserver pr. 23. juli 2002, og at disse lån udgjorde 580 mio. EUR pr. 31. december 2001 og blev dækket op til 100 % af garantifonde,

H. der henviser til, at de midler, der blev forvaltet af EKSF pr. 23. juli 2002, udgjorde 1,6 mia. EUR, og at hensættelserne og reserverne udgjorde 945 mio. EUR,

I. der henviser til, at det i Rådets resolution om vækst og beskæftigelse vedtaget den 16.-17. juni 1997 i Amsterdam, og i Rådets ovennævnte resolution af 21. juni 1999 om EKSF's fremtid fastslås, at provenuet af reserverne skal anvendes til finansiering af en forskningsfond til fordel for aktiviteter i tilknytning til kul- og stålsektoren,

J. der henviser til, at det resterende beløb efter betaling af udestående fordringer kan betragtes som "egenkapital" på EU-budgettet, der burde give et årligt renteafkast i størrelsesordenen 60 mio. EUR, som skal anvendes til forskning på kul- og stålområdet (uden for forskningsrammeprogrammet),

K. der henviser til, at EKSF-traktatens udløb den 23. juli 2002 har medført, at EKSF's retsorden og procedurer automatisk er forsvundet, samt at Det Rådgivende Udvalg for EKSF oprettet i medfør af denne traktat er opløst,

L. der henviser til, at årsberetningen om EKSF for regnskabsåret 2001 blev vedtaget af Revisionsretten den 6. juni 2002,

M. der henviser til, at Revisionsretten konkluderer, at EKSF's årsregnskab giver et retvisende billede af Det Europæiske Kul- og Stålfællesskabs aktiver og finansielle stilling pr. 31. december 2001 og af resultatet for det regnskabsår, der afsluttedes pr. 31. december 2001,

N. der henviser til, at Revisionsretten erklærer, at der er tilstrækkelig sikkerhed for, at transaktionerne som helhed betragtet er lovlige og formelt rigtige, og derfor afgiver en positiv revisionserklæring,

1. glæder sig over fremskridtene i forbindelse med afviklingen af EKSF's aktiviteter, navnlig ovennævnte afgørelse truffet af repræsentanterne for medlemsstaternes regeringer, forsamlet i Rådet den 27. februar 2002, om de finansielle konsekvenser af udløbet af EKSF-traktaten og om Kul- og Stålforskningsfonden, der har skabt det nødvendige retsgrundlag for "EKSF under afvikling" indtil Nice-traktatens ikrafttræden den 1. februar 2003;

2. henstiller til Kommissionen at udgive en publikation med en kort gennemgang af EKSF's virksomhed siden oprettelsen og at tilstræbe, at denne offentliggøres på samtlige officielle sprog inden udgangen af 2003;

3. henstiller endvidere til Kommissionen inden udgangen af 2003 at forelægge en samlet evaluering af den forskning, der oprindelig blev støttet over EKSF, herunder navnlig en evaluering af kulforskningsprogrammet og de foreslåede kriterier for udvælgelse af nye kulforskningsprojekter, således som det allerede er sket for stålsektoren; anser en sådan evaluering for at være et vigtigt grundlag for den foreslåede nye Kul- og Stålforskningsfonds arbejde;

4. bemærker, at 100 % af de udestående lån pr. 23. juli 2002, som ikke er dækket af en garanti fra en medlemsstat, vil være dækket af EKSF-reserverne, og anerkender den af Kommissionen fastlagte strategi for forsigtig økonomisk forvaltning af EKSF op til udløbet af traktaten; påpeger, at dette ligeledes gælder for "EKSF under afvikling";

5. bemærker de fremskridt i nedskæringen af de administrative udgifter, som er påvist i dokumentet om de konsekvenser, EKSF-traktatens udløb vil få for administrationsudgifterne i Kommissionen (forelagt for Budgetkontroludvalget den 8. marts 2001 af kommissær Schreyer); påpeger dog, at disse informationer og første vurderinger bør ajourføres, og anmoder Kommissionen om regelmæssigt at underrette Parlamentet om resultatet af den årlige strategiplanlægning, for så vidt angår omrokering af det personale, der beskæftiger sig med forvaltningen af aktiviteterne i EKSF eller "EKSF under afvikling";

6. bifalder de fremskridt, der er gjort med hensyn til at overføre erfaringer fra EKSF til Det Økonomiske og Sociale Udvalg (ØSU), og navnlig nedsættelsen den 24. oktober 2002 af ØSU's nye rådgivende underudvalg for industriel omstilling, som er sammensat af medlemmer fra udvalget og delegerede fra repræsentative erhvervsforbund inden for kul- og stålsektoren samt dertil knyttede sektorer, og som holdt sit konstituerende møde den 28. november 2002; opfordrer underudvalget til regelmæssigt at offentliggøre resultaterne af drøftelserne på de officielle sprog;

7. bifalder den vellykkede afslutning på forhandlingerne med kandidatlandene om vilkårene for deres deltagelse i den nye Kul- og Stålforskningsfond, ifølge hvilke deres bidrag fastsættes på grundlag af omfanget af deres råstofressourcer i undergrunden og betales i rater, der er baseret på deres respektive økonomiske situation, og anmoder Kommissionen om regelmæssigt at underrette det om, hvordan omsættelsen af resultaterne forløber;

8. anmoder Kommissionen om inden udgangen af 2003 at foretage en systematisk undersøgelse af alle hvilende forpligtelser, der endnu ikke er afviklet, og at annullere alle de forpligtelser, hvor det på forhånd er givet, at der fremover ikke vil ske nogen bevægelser;

9. anmoder Kommissionen om snarest muligt at gøre rede for forsinkelserne i forbedringen af regnskabsføringen vedrørende lån til tjenestemænd, herunder navnlig inden udgangen af 2001 at forelægge de manglende rapporter, den havde givet tilsagn om i sit svar på punkt 22 i Revisionsrettens årsberetning for 2000 om EKSF(14), og tilsvarende i løbet af efteråret 2002 (i overensstemmelse med svar på punkt 14 og 15 i Revisionsrettens årsberetning for 2001 om EKSF);

10. bifalder Kommissionens indførelse af et system til præstationsevaluering med henblik på at opnå sammenlignelige data for afkast og forventer, at disse fremover offentliggøres i de økonomiske beretninger fra EKSF og "EKSF under afvikling";

11. henstiller endnu en gang til Kommissionen at sikre størst mulig åbenhed ved offentliggørelse af data, der indvirker på EKSF-aktivernes værdi;

12. understreger, at Europa-Parlamentet fortsat vil overvåge, at skatteydernes penge anvendes effektivt, navnlig for så vidt angår kul- og stålforskning, selv efter afviklingen af EKSF.

(1) EFT C 80 af 10.3.2001, s. 67.

(2) EFT L 356 af 31.12.1977.

(3) EFT L 248 af 16.9.2002.

(4) ISBN 92-894-3735-9.

(5) EFT C 158 af 3.7.2002, s. 2.

(6) EFT C 302 af 5.12.2002.

(7) SN 4609/01 rev. 1.

(8) EFT C 247 af 7.8.1998, s. 5 og EFT C 190 af 7.7.1999, s. 1.

(9) EFT L 79 af 22.3.2002, s. 42.

(10) EFT L 79 af 22.3.2002, s. 60.

(11) EFT L 29 af 5.2.2003, s. 22.

(12) EFT L 29 af 5.2.2003, s. 25.

(13) EFT L 29 af 5.2.2003, s. 28.

(14) EFT C 366 af 20.12.2001, s. 1.

BILAG

EKSF's ÅRSREGNSKAB PR. 31. DECEMBER 2001(1)

AKTIVER

>TABELPOSITION>

PASSIVER

>TABELPOSITION>

RESULTATOPGØRELSE FOR DET REGNSKABSÅR, DER AFSLUTTEDES PR. 31. DECEMBER 2001(2)

>TABELPOSITION>

>TABELPOSITION>

ANALYSE AF REGNSKABSÅRETS RESULTAT

Gennemførelse af EKSF's aktionsbudget(3)

>TABELPOSITION>

Regnskabsårets resultat under hensyntagen til ikke-budgetmæssige transaktioner(4)

>TABELPOSITION>

(1) EFT C 158 af 3.7.2002, s. 2.

(2) EFT C 158 af 3.7.2002, s. 4.

(3) EFT C 158 af 3.7.2002, s. 19.

(4) EFT C 158 af 3.7.2002, s. 18.